[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.10.2007

COM(2007) 645 окончателен

2005/0241 (COD)

Изменено предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА

относно отговорността на дружествата, осигуряващи превоза на пътници по море или вътрешен воден път, при злополука

(представена от Комисията в съответствие с член 250, параграф 2 от Договора за ЕО)

2005/0241 (COD)

Изменено предложение за

ДИРЕКТИВА НА ЕВРОПЕЙСКИЯ ПАРЛАМЕНТ И НА СЪВЕТА

относно отговорността на дружествата, осигуряващи превоза на пътници по море или вътрешен воден път, при злополука

(текст от значение за ЕИП)

1. Стадий на процедурата

Предложението - COM (2005) 592 – COD/2005/0241 – беше прието от Комисията на 23 ноември 2005 г. и предоставено на Европейския парламент и на Съвета на 13 февруари 2006 г.

На 13 септември 2006 г., Икономическият и социален комитет прие становище по предложението на Комисията.

На 15 юни 2006 г., Комитетът на регионите прие становище по предложението на Комисията.

На 25 април 2007 г., Европейският парламент прие на първо четене 27 поправки.

2. Цел на предложението

Целта е предоставянето на всички пътници на борда на плавателните съдове, независимо от пътя или превозвача, на съгласувана правна рамка, която определя техните права и задължения. Замислената степен на съгласуваност трябва да е достатъчно висока, така че да позволи не само по-справедливо възстановяване на щетите, а и по-ефикасно предотвратяване на злополуки.

Предложението цели да бъде включен в общностното право протоколът от 2002 г. към Атинската конвенция от 1974 г. относно превоза на пътници и личния им багаж по море, приета под егидата на Международната морска организация (оттук нататък наричана „Атинска конвенция от 2002 г.“). Атинската конвенция от 2002 г. представлява текст със съвременно звучене, който ясно определя правата и задълженията на пътниците и превозвачите; по отношение на щетите при инцидент по време на пътуването, тя предвижда за превозвача режим на отговорност без вина, определя достатъчно висок максимален размер на обезщетението, изисква всички превозвачи да подпишат застрахователна полица и позволява на ищеца да се обърне направо към застрахователя за получаване на възмездяване.

Необходимо е да се отбележи, че, успоредно с тази инициатива, държавите-членки и Общността се готвят да бъдат договаряща страна по Атинската конвенция от 2002 г.[1]

Това включване на Конвенцията към общностното право би трябвало да бъде съпроводено от известен брой поправки .

- Атинската конвенция обхваща само международния превоз по море. Комисията предлага разширяване на обхвата на приложение, включвайки каботажа (превоз по море в рамките на една и съща държава-членка), както и превоза по вътрешен воден път;

- С оглед постигане на съгласуване от полза както за пътниците, така и за превозвачите: премахване на една клауза от Конвенцията, по силата на която държава-членка може самостоятелно да приеме по-високи тавани на възмездяване от тези в Конвенцията;

- прибавяне на мярка за по-благоприятен режим на възмездяване на щетите, нанесени на оборудване на пътници с ограничена двигателна способност;

- прибавяне на клауза за изплащане на аванси;

- прибавяне на задължение за информиране на пътниците за правата им.

3. Цел на измененото предложение

Измененото предложение цели да съобрази първоначалното предложение с известен брой забележки, повдигнати от Европейския парламент.

4. Забележки по приетите от Европейския парламент поправки

4.1 Поправки, възприети от Комисията

Комисията може да приеме поправки 2, 3, 5, 6, 7, 8, 10, 11, 12, 13, 14, 15.

4.2 Поправки, възприети от Комисията частично или при условие, че бъдат преформулирани

Поправка 1 е възприета само частично. От последното изречение на тази поправка се подразбира, че въвеждането на система за задължително застраховане не следва да има въздействие върху застрахователите. Комисията счита, че това изречение трябва да бъде премахнато, тъй като не отговаря на фактическото положение. В действителност, въвеждането на система за задължително застраховане неизбежно ще има въздействие върху застрахователния пазар.

4.3. Поправки, невъзприети от Комисията

Поправки 4, 9, 16 – 27 не могат да бъдат възприети от Комисията.

5. Изменено предложение

Предвид член 250, параграф 2 от Договора за ЕО, Комисията променя предложението си, както е посочено по-горе.

[1] Предложение за решение на Съвета относно сключването от страна на Европейската общност на протокола от 2002 г. към Атинската конвенция от 1974 г. относно превоза на пътници и личния им багаж по море – COM(2003) 375 от 24 юни 2003 г. В процес на приемане.